# 289 aC

El 289 aC va ser un any del calendari romà prejulià. A la República i a l'Imperi Romà es coneixia com l'Any del Consolat de Corví i Noctua (o també any 465 ab urbe condita). La denominació «289 aC» per a aquest any s'ha emprat des de l'edat mitjana, quan el calendari Anno Domini va ser el mètode prevalent a Europa per a anomenar els anys.

## Esdeveniments
### Antiga grècia

* Pirros, rei de l'Epir, s'havia casat amb Lanassa, la filla d'Agàtocles de Siracusa, que va obtenir Còrcira com a dot. Lanassa per les infidelitats del seu marit, es va retirar a Còrcira, i va cridar Demetri Poliorceta, que va envair l'Epir, sense oposició. Lanassa li entrega Còrcira i li ofereix la seva mà. Pirros retorna a Epir i Demetri es retira cap a Macedònia.
* Pantauc d'Aloros, militar macedoni, és designat per defensar Etòlia contra Pirros de l'Epir. Quan Pirros s'acosta, Pantauc li presenta batalla, però és derrotat i resulta ferit. El seu exèrcit és completament desfet. Probablement va morir de les ferides, però se'n desconeix el destí final.

### Sicília

* A la mort d'Agàtocles de Siracusa, el seu suposat assassí Menó (es parla també de suïcidi) mata el net del tirà, Arcàgat el jove i pren el comandament de l'exèrcit del mort, que estava assetjant Etna, i es dirigeix a Siracusa. La ciutat envia contra ell a Hicetes amb forces considerables que s'enfronten durant un temps sense resultats decisius. Menó crida en el seu ajut als cartaginesos i Siracusa ha de signar una pau desfavorable.
* Hicetes es converteix en tirà de Siracusa. Fíntias, estableix la tirania sobre Acragant durant el període de confusió que segueix a la mort d'Agàtocles.

### Antiga Roma

* Marc Valeri Màxim Corví i Quint Cedici Noctua són elegits cònsols. El seu nom es troba als Fasti, perquè la pèrdua del llibre corresponent a aquest període de Titus Livi fa que no es conegui res del seu consolat.
* S'estableix una colònia romana a Sena Gallica, a l'Úmbria, una vegada vençuts definitivament els gals sènons.

## Necrològiques

* Agàtocles de Siracusa, tirà de Siracusa i rei de Sicília (nascut l'any 361 aC). El seu net Arcàgat el Jove l'estava enverinant per succeir-lo. Agàtocles va témer que la resta de la família corregués igual sort i envia la seva dona Teoxena i els seus dos fills a Egipte i després es suïcida.
* Menci (data aproximada), filòsof xinès considerat el confucianista més important després del mateix Confuci.

## Referències

* ↑ Funegan, Jack (et al.). Chronos, kairos, Christos : nativity and chronological studies. Winona Lake [IN]: Eisenbrauns, 1989, p. 115. ISBN 9780931464508.
* ↑ Diodor de Sicília, Biblioteca històrica, XXI, 4
* ↑ Plutarc, Vides paral·leles: Pirros, XII, 10
* ↑ Plutarc, Vides paral·leles: Pirros, XII, 7
* ↑ Plutarc, Vides paral·leles: Demetri, XXII, 41
* ↑ Smith, William (ed.). «Hicetas». A Dictionary of Greek and Roman biography and mythology. [Consulta: 17 març 2024].
* ↑ Diodor de Sicília. Biblioteca històrica, XXII
* ↑ Smith, William (ed.). «Corvus». A Dictionary of Greek and Roman biography and mythology. [Consulta: 16 març 2024].
* ↑ Polibi. Història, II, 19
* ↑ Smiyh, William (ed.). «Agathocles». A Dictionary of Greek and Roman biography and mythology. [Consulta: 17 març 2024].
* ↑ «Menci». GEC. [Consulta: 17 març 2024].